Hyundai vil lave elbiler med benzinmotor

En ny biltype ser snart dagens lys. En såkaldt EREV, Extended-Range Electric Vehicle. Sydkoreanske Hyundai har meddelt, at de sender en sådan på vejene i 2027 for at imødegå den midlertidige afmatning i efterspørgslen efter elbiler. Bilen skal levere mere end 900 kilometers rækkevidde og til formålet får den hjælp af en benzinmotor.

Det fortalte Hyundai under sit årlige CEO Investor Day, der løb af stabelen torsdag.

Denne EREV har samme drivlinje som enhver anden elbil, men er samtidig udstyret med en lille benzinmotor, der fungerer som en rækkeviddeforlænger, der leverer strøm til bilens batteri.

Altså i bund og grund en “spejlvendt” plugin-hybrid, hvor el er det primære drivmiddel og benzinen det sekundære. Fossilmotoren er ikke konstant aktiveret, men slår til, hvis det bliver nødvendigt.

Hyundai lægger ikke skjul på, at de ser EREV’erne som en temporær løsning på vejen mod ren elektrificering. En “pille” der skal fjerne rækkeviddeangst.

Ifølge avisen The Chosun Daily er den nye type EREV da også primært tiltænkt de store vidder i USA og den vil næppe finde vej til Europa.

På længere sigt er man overbevist om, at rene elbiler vil tage over omkring 2030 på alle markeder.

Indtil da vil Hyundai tilbyde et komplet udvalg af elbiler, fra prisbillige elbiler til luksus- og højtydende modeller. Planen er at lancere 21 nye elbiler frem til 2030.

Hyundai forventer at sætte sin første EREV i produktion i 2026 og sende den på vejene i starten af 2027.

Hyundai vil lave elbiler med benzinmotor